Önkormányzati válasz 
a Szentgál településrendezési eszközeinek és Településképvédelmi rendeletének módosítására a 419/2021. (VII.15.) sz. Korm. rendelet 64.§ szerinti egyeztetési szakaszra érkezett összesített szakmai véleményekre

I. Az érintett államigazgatási szervek kifogást tartalmazó, illetve válaszadást igénylő véleményei és önkormányzati válaszok

VESZPRÉM VÁRMEGYEI KORMÁNYHIVATAL. ÁLLAMI FŐÉPÍTÉSZI IRODA, ÁLLAMI FŐÉPÍTÉSZ
„Az Önkormányzat környezeti vizsgálat szükségességével kapcsolatos döntését tudomásul veszem. Ugyanakkor a TÉKA 36. § (3) bekezdésében, a beépítés intenzitásának növelését lehetővé tevő szabályozás alapján kérem a településrendezési eszköz módosításával kapcsolatosan készülő megalapozó dokumentációban az épített környezet vizsgálatát részletesen kidolgozni és a szükséges intézkedésekre vonatkozóan az alátámasztó javaslatban, illetve a helyi építési szabályzatban is számon kérhető garanciális eszközöket meghatározni.”
Önkormányzati válasz: Tájékoztatását és nyilatkozatát köszönjük! 


VESZPRÉM VÁRMEGYEI KORMÁNYHIVATAL, KÖRNYEZETVÉDELMI, TERMÉSZETVÉDELMI ÉS HULLADÉKGAZDÁLKODÁSI FŐOSZTÁLY
„Tájékoztatom, hogy a tervezési terület nem része egyedi jogszabállyal kijelölt országos jelentőségű védett természeti területnek, a természet védelméről szóló 1996. évi LIII. törvény (Tvt.) 23. § (2) bekezdése szerinti ex-lege védett természeti értéket (pl. láp, barlang, forrás), közösségi jelentőségű Natura 2000 területet nem érint. A kivett, lakóház, udvarként nyilvántartott 5162 m2 területű telken a védett és a fokozottan védett növény- és állatfajokról, a fokozottan védett barlangok köréről, valamint az Európai Közösségben természetvédelmi szempontból jelentős növény- és állatfajok közzétételéről szóló 13/2001. (V. 9.) KöM rendeletben foglalt fajok vagy élőhelyük előfordulásáról nincs adatunk.
Az ingatlan Magyarország és egyes kiemelt térségeinek területrendezési tervéről szóló 2018. évi CXXXIX. törvény (MaTrT.) szerinti országos ökológiai hálózat magterület övezetének és a területrendezési tervek készítésének és alkalmazásának kiegészítő szabályozásáról szóló 9/2019. (VI. 14.) MvM rendelet szerinti tájképvédelmi terület övezetéhez tartozik, de ennek ténye a tanya övezet kijelölését és a tanya jogi jelleg ingatlan-nyilvántartási bejegyzését nem zárja ki.
Mivel a fejlesztési célok között szerepel 20kWp napelem és 30kWh akkumulátoros tároló elhelyezése is, a magterületi érintettség okán a MaTrT. 25. § (6) bekezdését – kiserőmű csak háztartási méretben és épületen elhelyezve létesíthető – kérem alkalmazni vagy a HÉSZ vagy a TKR előírásokban.
A módosítás a környezet, a természet és a táj védelmére, valamint a hulladékgazdálkodásra kiterjedően a magasabb szintű jogszabályi előírások megtartásával jelentős környezeti hatást várhatóan nem okoz, így az Önkormányzat előzetes véleményével egyetértve, a környezeti vizsgálatot nem tartom szükségesnek sem a településrendezési eszközök, sem a településképi rendelet kapcsán.„
Önkormányzati válasz: Tájékoztatását és nyilatkozatát köszönjük! Az MaTrT. 25.§ (6) bekezdésének alkalmazásával egyetértünk, az a TKR-ben szabályozásra kerül.

VESZPRÉM VÁRMEGYEI KORMÁNYHIVATAL FÖLDHIVATALI FŐOSZTÁLY FÖLDHIVATALI OSZTÁLY 5
„A tervezett módosítás a Szentgál külterület 0166 helyrajzi számú, „kivett lakóház, udvar” megnevezésű ingatlant érinti.
Tekintettel arra, hogy az érintett ingatlan a Tfvt. alapján nem minősül termőföldnek a Földhivatali Osztály megállapította, hogy a településrendezési eszközök módosítása nem sérti a termőföld mennyiségi védelmének érdekeit.
A fentiek alapján a Földhivatali Osztály a termőföld mennyiségi védelmének érdekében a tárgyi dokumentációban foglalt változtatások ellen kifogást nem emel és nem tartja indokoltnak a környezeti hatásvizsgálati eljárás lefolytatását.
Tájékoztatom továbbá, hogy a településrendezési és építési követelmények alapszabályzatáról szóló 280/2024. (IX. 30.) Korm. rendelet 36. § (5) bekezdés b) pontja szerint a tanya területe legalább 60 százalékának a fekvése szerinti általános vagy kertes mezőgazdasági területnek megfelelő művelési ágban kell szerepelnie az ingatlan-nyilvántartásban és az ingatlan-nyilvántartásról szóló 2021. évi C. törvény végrehajtására kiadott 2023. évi 179. (V. 15.) Korm. rendelet 2. § (6) bekezdés ac) pontja értelmében a tanya jogi jelleg bejegyzéséhez az ingatlan művelési ágának vagy a földrészleten belül valamely alrészlet művelési ágának szántó, szőlő, gyümölcsös, kert, rét, legelő (gyep), nádas, erdő vagy fásított területnek kell lennie.”
Önkormányzati válasz: Tájékoztatását és nyilatkozatát köszönjük! Művelési ág és épület rendeltetésének rendezése az eljárással párhuzamosan rendezésre kerül a jogszabálynak megfelelően.

BUDAPEST FŐVÁROS KORMÁNYHIVATALA, ÉPÍTÉSÜGYI ÉS ÖRÖKSÉGVÉDELMI FŐOSZTÁLY, ÖRÖKSÉGVÉDELMI OSZTÁLY 
 Nyilatkozik, hogy régészeti és műemlékvédelmi szempontból „nem tartom szükségesnek a környezeti értékelés elkészítését. Megállapítottam, hogy az Építési és Közlekedési Minisztérium által vezetett közhiteles örökségvédelmi nyilvántartás aktuális adatai alapján, a módosítással érintett ingatlanon régészeti lelőhely nem ismert, műemlék, műemléki terület nem található.”
Önkormányzati válasz: Nyilatkozatát és tájékoztatását köszönjük!

BALATON-FELVIDÉKI NEMZETI PARK IGAZGATÓSÁGA
„Tájékoztatjuk, hogy a módosítással érintett kivett, lakóház, udvarként nyilvántartott ingatlan ex _lege védett természeti értéket nem érint, nem része országos természetvédelmi oltalom alatt álló területnek és a Natura 2000 hálózatnak. Az ingatlan a Magyarország és egyes kiemelt térségeinek területrendezési tervéről szóló 2018. évi CXXXIX. törvény (a továbbiakban: MaTrT) szerinti országos ökológiai hálózat magterület övezetébe és a területrendezési tervek készítésének és alkalmazásának kiegészítő szabályozásáról szóló 9/2019. (VI. 14.) MvM rendeletben lehatárolt tájképvédelmi terület övezetébe tartozik. A megkeresésben szerepel, hogy a tulajdonosok a meglévő szigetüzemű rendszerüket szeretnék bővíteni 20kWp napelemre és 30kWh akkumulátoros tárolóra. Ezzel kapcsolatban felhívjuk a figyelmet, hogy a MaTrT 25. § (6) bekezdése szerint az ökológiai hálózat magterületének övezetében az erőművek közül csak háztartási méretű kiserőmű létesíthető épületen elhelyezve. A fenti jogszabályi előírás értelmében kérjük a HÉSZ-ben vagy a TKR-ben annak rögzítését, hogy napelemes rendszer kizárólag épületen elhelyezve létesíthető. A környezeti vizsgálat lefolytatását, környezeti értékelés elkészítését nem tartják szükségesnek.”
Önkormányzati válasz: Tájékoztatását és nyilatkozatát köszönjük! Az MaTrT. 25.§ (6) bekezdésének alkalmazásával egyetértünk, az a TKR-ben szabályozásra kerül.
Fejér Vármegyei Kormányhivatal Tűzvédelmi, Iparbiztonsági és Vízügyi Hatósági Főosztály Vízügyi és Vízvédelmi Osztály
„Szentgál község módosítással érintett közigazgatási területének szennyeződés-érzékenységi besorolása a felszín alatti vizek védelméről szóló 219/2004. (VII.21.) Korm. rendelet (továbbiakban: faviR.) 7,§ (4) bek. alapuló 1: 100.000-es méretarányú érzékenységi térkép alapján, a felszín alatti vizek állapota szempontjából fokozottan érzékeny (1.b ) - „Azok a karsztos területek, ahol a felszínen, vagy 10 m-en belül a felszín alatt mészkő, dolomit, mész- és dolomitmárga képződmények találhatók.” 
Szentgál Község területén a módosítással érintett ingatlanok a 22309/2007 ügyszámú 45195/2010 iktatószámú határozattal kijelölt Veszprémi Városi összes vízbázis hidrogeológiai „C” védőterületen helyezkednek el. A hidrogeológiai védőterületekre vonatkozó korlátozásokat a 123/1997. (VII.18.) Kormányrendelet 13.§-a és 5. számú melléklete tartalmazza, továbbá a fent szereplő kijelölő hatósági határozat tartalmazza.
A módosítás során kialakult helyzet várhatóan nem jelent veszélyt a felszíni vagy felszín alatti vizekre, mindazonáltal a vízminőség-védelem szempontjából alapvető környezetvédelmi elvárás a szennyvizek és csapadékvizek megfelelő kezelése.
A tevékenységet úgy kell végezni, hogy az ne szennyezze a felszín alatti és felszíni vizeket, valamint a körülötte elhelyezkedő földtani közeget, a tevékenység során valamennyi vonatkozó előírást, így a felszíni vizek minősége védelmének szabályairól szóló 220/2004. (VII. 21.) Korm. rendelet előírásait, a felszín alatti vizek védelméről szóló 219/2004. (VII. 21.) Korm. rendelet előírásait be kell tartani. 
Megállapítottam, hogy a helyi építési szabályzat módosításából várhatóan jelentős környezeti hatások nem származnak felszíni és felszín alatti vízvédelmi szempontból, így a környezeti vizsgálat lefolytatását nem tartjuk szükségesnek”
Önkormányzati válasz: Tájékoztatását és nyilatkozatát köszönjük!

II. A megküldött anyaggal egyetértett, kifejezetten a módosításokkal kapcsolatban észrevételt nem tett:
Veszprém Vármegyei Kormányhivatal, Népegészségügyi Főosztály Közegészségügyi és Járványügyi Osztály
Szentgál Község Jegyzője
Szabályozott Tevékenységek Felügyeleti Hatósága
Nemzeti Népegészségügyi és Gyógyszerészeti Központ
Veszprém Vármegyei Kormányhivatal Agrárügyi Főosztály, Erdészeti Osztály

III. A megküldött tervre a határidő lejártáig (és/vagy azon túl jelen anyag összeállításáig) nem küldött észrevételt
Fejér Vármegyei Katasztrófavédelmi Igazgatóság
Budapest Főváros Kormányhivatala Népegészségügyi Főosztály 

Szentgál 2026. 

Weisz Elvira
    polgármester



